Diari Oficial de la Generalitat Valenciana


Sumari del DOGV 7429, del 23-12-2014 (2014/11209)

ORDE 14/2014, de 15 de desembre, de la Conselleria de Governació i Justícia, per la qual es creen els Premis Taurins de la Comunitat Valenciana.
------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2014/12/15/14/dof/vci/html**

### Dades del document

Número de DOGV
:   7429

Data del DOGV
:   23-12-2014

Secció del DOGV
:   I. DISPOSICIONS GENERALS

Número del document
:   2014/11191


Data del document
:   15-12-2014

Organisme emissor
:   Conselleria de Governació i Justícia

Tipus de document
:   Ordre

Anàlisi jurídica

 Descriptors 

:   * Conselleria de Governació i Justícia
    * espectacle d'animals
    * legislació
    * bou
    * distinció honorífica

ORDE 14/2014, de 15 de desembre, de la Conselleria de Governació i Justícia, per la qual es creen els Premis Taurins de la Comunitat Valenciana. [2014/11374]  
La Comunitat Valenciana, d'acord amb el que disposa l'article 49.1.30a de l'Estatut d'Autonomia, té la competència exclusiva en matèria d'espectacles.   
Així mateix, l'Estatut d'Autonomia arreplega en l'article 12 que la Generalitat vetlarà per la protecció i defensa de la identitat i els valors i interessos del Poble Valencià, i el respecte a la diversitat cultural de la Comunitat Valenciana i el seu patrimoni històric.  
En eixe marc, el Decret 9/2014, de 12 de juny, del president de la Generalitat, atribuïx a la Conselleria de Governació i Justícia les competències en matèria de desenrotllament estatutari, i vinculades a estes, i de conformitat amb el que preveu el Decret 118/2014, de 18 de juliol, del Consell, pel qual s'aprova el Reglament Orgànic i Funcional del departament esmentat, les relatives a la promoció, impuls, revaloració i difusió de les senyes d'identitat del poble valencià.  
La Comunitat Valenciana és una de les l'autonomies en què la festa taurina, en les seues distintes modalitats, està mes arrelada en la societat, circumstància esta que queda acreditada d'acord amb les dades emanades del ministeri competent. Les dades esmentades comporten la necessària labor de l'administració del Consell de fomentar el suport institucional a estes manifestacions tradicionals.  
D'un altre costat, la Generalitat, com a Administració Pública, ostenta la funció de foment, impuls i promoció de les tradicions, costums i patrimoni immaterial que singularitzen la nostra Comunitat Autònoma. Uns aspectes que comprenen, en part molt destacada, els espectacles i manifestacions taurines tant de toreig com de bou de carrer, i correspon a la Conselleria de Governació i Justícia, entre altres, la competència de promoure i impulsar actuacions encaminades a revalorar i difondre les senyes d'identitat del poble valencià, així com totes les iniciatives orientades a vetlar per la protecció i defensa de la identitat i els valors i interessos del poble valencià, i el respecte a la diversitat cultural de la Comunitat Valenciana, en desplegament del que disposa l'article 12 de l'Estatut d'Autonomia.  
Per estos motius, i dins d'eixa labor de promoció i de reconeixement institucional, la Generalitat crea els Premis Taurins de la Comunitat Valenciana. Estos guardons estan destinats a reconéixer i a destacar la funció de persones i entitats a favor del món dels bous amb independència de l'àmbit que es considere: investigació, cultura, comunicació, trajectòries professionals, difusió, foment dels bous o organització d'esdeveniments taurins, entre altres.  
És este sentit, atesa la realitat existent, que els premis compten amb dos categories diferenciades però vinculades entre si: «Premi d'espectacles taurins en places de bous» i «Premi de festejos taurins tradicionals (bous al carrer)».  
Esta distinció té una conseqüència directa quant a la composició del jurat. Un jurat que s'organitza, sota la coordinació de la seua presidència, en dos àrees o equips de proposta, deliberació i decisió.  
  
Per tot el que antecedix, d'acord amb el que establix l'article 28 apartat e de la Llei 5/1983, de 30 de desembre, del Consell, en relació amb l'article 4 del Decret 118/2014, de 18 de juliol, del Consell, pel qual s'aprova el Reglament Orgànic i Funcional de la Conselleria de Governació i Justícia, oïda la Comissió d'Espectacles Públics i Activitats Recreatives de la Comunitat Valenciana,  
  
  
ORDENE  
  
Article 1. Creació  
1. Es creen els Premis Taurins de la Comunitat Valenciana, amb la finalitat de distingir persones o entitats que s'hagen destacat en la labor de promoció, defensa, foment i atenció a la festa dels bous en les seues diferents manifestacions.  
2. Estos premis constaran de dos categories:  
a) Categoria «Espectacles taurins en plaça de bous».  
b) Categoria «Festejos taurins tradicionals (bous al carrer)».  
Article 2. Caràcter i periodicitat  
1. Els Premis Taurins de la Comunitat Valenciana tindran caràcter honorífic i consistiran en l'entrega d'una escultura a manera de trofeu.  
  
2. Els premis tindran caràcter biennal, i seran convocats mitjançant resolució de la persona titular de la conselleria competent en matèria de senyes d'identitat.  
  
Article 3. Àmbit dels premis  
Les persones o entitats premiades en les dos categories indicades en l'article 1, hauran d'haver-se distingit en la seua actuació a favor del món dels bous en un dels àmbits següents: producció investigadora, científica o cultural, defensa i promoció de la festa, comunicació taurina, trajectòria professional, activitat empresarial, així com per qualsevol vincle o relació amb les manifestacions taurines degudament considerat pel jurat.  
  
Article 4. Jurat  
1. El jurat dels Premis Taurins de la Comunitat Valenciana estarà format pels membres següents:  
a) Membres nats.  
- Presidència: titular de la conselleria competent en matèria de senyes d'identitat.  
- Vicepresidència: titular de la secretaria autonòmica competent en matèria de senyes d'identitat.  
- Vocal: titular de la direcció general competent en matèria de senyes d'identitat, que al seu torn assumirà la secretaria.  
- Vocal: titular de la direcció general competent en matèria d'espectacles.  
  
b) Vocals categoria «Espectacles taurins en plaça de bous»:  
El titular de la conselleria competent en matèria de senyes d'identitat nomenarà com a vocals del jurat en esta modalitat representants de les següents associacions, institucions o col·lectius:  
- Un representant de professionals taurins ?matadors de bous- de les principals associacions constituïdes.  
- Un representant de professionals taurins ?picadors, banderillers i mossos d'espasa- de les principals associacions constituïdes.  
- Un representant dels mitjans de comunicació (premsa taurina) que exercisca les seues funcions a la Comunitat Valenciana, especialitzat en espectacles taurins.  
- Un representant de les empreses organitzadores d'espectacles taurins.  
- Un representant de les associacions d'aficionats taurins amb seu a la Comunitat Valenciana.  
- Un representant de les escoles taurines amb seu a la Comunitat Valenciana.  
- Un representant de la Conselleria competent en matèria de cultura.  
  
  
c) Vocals categoria «Festejos taurins tradicionals (bous al carrer)».  
  
El titular de la Conselleria competent en matèria de senyes d'identitat nomenarà com a vocals del Jurat en esta modalitat a representants de les següents associacions, institucions o col·lectius:  
- Un representant dels mitjans de comunicació (premsa taurina) que exercisca les seues funcions a la Comunitat Valenciana, especialitzat en bous al carrer.  
- Un representant de les empreses ramaderes amb seu a la Comunitat Valenciana.  
- Un representant de les associacions d'aficionats amb seu a la Comunitat Valenciana.  
- Un representant proposat per la Federació Valenciana de Municipis i Províncies.  
- Un representant de la conselleria competent en matèria de cultura.  
  
- Un representant de la conselleria competent en matèria d'agricultura.  
- Un representant triat entre els vocals de la Comissió de Festejos Taurins Tradicionals (bous al carrer) de la Comunitat Valenciana.  
2. El nomenament del jurat dels Premis Taurins de la Comunitat Valenciana tindrà una durada biennal, i se'n podrà efectuar un nou nomenament per a cada convocatòria de premis.  
  
Article 5. Funcionament i proposta dels premis  
1. Una vegada constituït el jurat, en les seues dos categories, el secretari remetrà comunicació als seus membres atorgant-los un termini per a la proposta de candidats als premis. Cada vocal presentarà una o dos candidatures. Els membres nats podran presentar conjuntament una o dos candidatures.  
2. El jurat actuarà de manera independent en les seues dos categories.  
3. Per a la vàlida constitució del jurat hauran d'acudir a la sessió almenys dos terços dels vocals per cada una de les categories existents.  
  
El jurat, degudament constituït, estudiarà i debatrà les distintes propostes presentades.  
  
Article 6. Votacions i proclamació de resultats  
1. Presentades les propostes en cada categoria i exposats els mèrits de cada una de les candidatures pel membre del jurat que els avale, s'obrirà un període de debat i reflexió previ a la realització d'una primera votació.  
Esta votació donarà lloc a la designació de dos candidatures finalistes per cada una de les categories.  
2. De les dos candidatures finalistes, es procedirà a una segona votació. Serà proclamada vencedora la candidatura que obtinga el nombre més gran de vots en cada una de les dos categories.  
3. En cas d'empat entre les candidatures s'efectuaria una segona votació final. Si l'empat persistix, decidirà el vot de qualitat de la presidència del jurat.  
4. S'atorgarà un premi per cada categoria. No obstant això, excepcionalment, si el jurat així ho aprova per majoria absoluta dels seus membres, podran atorgar-se dos premis per categoria.  
5. La persona que exercisca la secretaria del jurat alçarà acta de la presentació de les candidatures, debat i votacions, i podrà designar-se un funcionari de carrera nivell A1, de la conselleria competent en matèria de senyes d'identitat, en qui podrà delegar les esmentades funcions.  
  
  
Article 7. Publicitat de la decisió del jurat  
La proclamació dels premis es formalitzarà en una resolució que serà publicada en el DOCV.  
  
DISPOSICIÓ ADDICIONAL   
  
Única. Entrega de premis  
La conselleria competent en matèria de senyes d'identitat podrà organitzar un acte públic d'entrega dels Premis Taurins de la Comunitat Valenciana.  
  
DISPOSICIONS FINALS  
  
Primera. Habilitació  
S'habilita la persona titular de la direcció general competent en matèria de senyes d'identitat per a dictar les resolucions necessàries per a l'execució del que preveu esta orde.  
  
Segona. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 15 de desembre de 2014  
  
El conseller de Governació i Justícia,  
LUIS SANTAMARÍA RUIZ


Còpia Permalink ELI